Da bi uhljebio svog stranačkog kolegu, tajnika Gradskog odbora HDZ-a Antu Brkića, gradonačelnik Požege i šef tamošnjeg HDZ-a, Darko Puljašić, odlučio je odriješiti kesu, naravno ne vlastitu, već gradsku i to za stotinjak tisuća kuna. Puljašić je, o čemu je Telegram pisao u siječnju ove godine, na silu htio postaviti Brkića na mjesto voditelja požeške gradske tvrtke Sportski objekti. Tajnik požeškog HDZ-a, Anto Brkić, bio je naime bez posla i mada mu je do mirovine ostalo tek godinu dana, Puljašić da ga je krajem prošle godine odlučio postaviti na direktorsko mjesto.

No, kako je tadašnji ravnatelj javne ustanove Sportski objekti, Goran Ribičić, bivši policijski inspektor, imao još godinu dana do isteka mandata, trebalo ga je nekako maknuti da bi se oslobodilo mjesto za Brkića, tajnika požeškog HDZ-a, koji je u ožujku ove godine ušao u 65. godinu života. Puljašić je imao planove Ribičića postaviti za ravnatelja Poljoprivredne škole ili požeškog Veleučilišta, no u tom nije uspio jer je župan Alojz Tomašević, poznat po obiteljskom nasilju (zbog čega je i izbačen iz HDZ-a) ta mjesta rezervirao za svoje ljude.

Cijela akcija je izvedena prilično trapavo

Da bi se maknulo Ribičića, pronađeno je drugo rješenje. Ponuđena mu je otpremnina od oko 98.000 kuna, mada u ugovoru nije imao nikakvu klauzulu koja bi predviđala bilo kakvu otpremninu (osim one kakav pripada svakom zaposlenom) ode li s mjesta ravnatelja prije kraja mandata. Cijela ta operacija izvedena je prilično trapavo i zakonski krajnje dvojbeno.

Ribičić je, naime, da bi oslobodio mjesto Brkiću i dobio pozamašnu otpremninu, sam zatražio odlazak s mjesta ravnatelja Sportskih objekata. U pisanom zahtjevu obrazložio je to neslaganjem s postupcima upravnog vijeća te javne ustanove. Dobio je sporazumni raskid radnog odnosa i vratio se u mirovinu iz koje je i došao kada je 2014. postavljen za ravnatelja Sportskih objekata i kada je zamrznuo primanje penzije.

Otpremnina je naravno plaćena javnim novcem

Da bi sve imalo kakvu-takvu formu, odluku o isplati stotinjak tisuća kuna otpremnine Ribičiću, donijelo je upravo vijeće Sportskih objekata na čijem je čelu dr. Vlado Drkulec, šef Odjela pedijatrije Opće županijske bolnice u Požegi. Sportski objekti u vlasništvu su Grada Požege, a u gradskom proračunu za 2018. za njihov rad izdvojeno je 2,9 milijuna kuna. Iz tog novca, javnog novca, naravno, plaćena je i otpremnina Ribičiću.

Koliko je gradonačelniku Puljašiću stalo da svog stranačkog tajnika i prijatelja na bilo koji način uhljebi, pokazuje i to u kakve se sve akrobacije upuštao da bi to izveo. Koncem prošle godine, kada je Ribičić podnio onu neobičnu ostavku, za koju se tek sada saznalo da joj je stvarni razlog bio stotinjak tisuća kuna otpremnine, raspisan je natječaj za novog ravnatelja.

Planove im je pobrkao jedan branitelj

Naravno, javio se Brkić, kojem je to mjesto i bilo namijenjeno, no planove im je pobrkao Krešo Tormanović, hrvatski branitelj, dragovoljac Domovinskog rata. S obzirom da je imao bolje uvjete od Brkića, natječaj je poništen, a Brkić postavljen za v.d. ravnatelja i na toj se funkciji nalazi i danas. I čeka odlazak u mirovinu, s obzirom da će u ožujku sljedeće godine navršiti 65 godina života.

Brkić, tajnik Gradskog odbora HDZ-a Požege duže je vrijeme bio bez posla jer se protiv njega vodio kazneni postupak zbog kojeg je na Županijskom sudu u Slavonskom Brodu osuđen na 11 mjeseci zatvora, uvjetno na tri godine. Sud ga je, pravomoćno, proglasio krivim, jer je kao ravnatelj požeškog Doma za starije i nemoćne, zloupotrebom položaja i ovlasti oštetio državni proračun za 288.855,14 kuna.

Međutim, u studenom prošle godine, tijekom postupka revizije, zamjenik državne odvjetnice u Slavonskom Brodu, Franjo Kopunić, odustao je do kaznenog progona Brkića, pa je ovaj oslobođen. Odmah potom, Puljašić se pobrinuo pronaći mu novo direktorsko mjesto.